Къуэш республикэм щагъэлъапIэ
УФ-м щэнхабзэмкIэ щIыхь зиIэ и лэжьакIуэ, КъБР-м, КъШР-м, АР-м щIыхь зиIэ я журналист, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд и ныбжьыр илъэс 70 зэрырикъуар Черкесск къалэм щагъэлъэпIащ. Абы и гъащIэм теухуауэ «Эльбрус» тхылъ тедзапIэм къыщыдэкIа «Мухамед Хафицэ: первооткрыватель черкесского зарубежья» тхылъыр утыку къыщрахьащ а пшыхьым. Ар къызэрагъэпэщащ Байрамыкъуэ Хьэлимэт и цIэр зезыхьэ къэрал лъэпкъ библиотекэмрэ Урысейм ис Адыгэхэм я Лъэпкъ-щэнхабзэ федеральнэ автономиемрэ.
ЗэIущIэм хэтащ КъШР-м и Iэтащхьэм и Администрацэм, Правительствэм, нэгъуэщI къулыкъущIапIэхэм я лIыкIуэхэр, жылагъуэ лэжьакIуэхэр, лъэпкъ газетхэм я редактор нэхъыщхьэхэр, телевиденэм, радиом я лэжьакIуэхэр, ХьэфIыцIэм и ныбжьэгъухэр, лэжьыгъэ IуэхукIэ зэпыщIауэ куэд щIауэ къыдэгъуэгурыкIуэу ди къуэш республикэм исхэмрэ Къэбэрдей-Балъкъэрым икIахэмрэ.
Библиотекэм и япэ, етIуанэ къатхэм ХьэфIыцIэм щыхухаха плIанэпэхэм щызэхуэхьэсат абы и гъащIэр зытриухуа Iуэхум щызыIэригъэхьа ехъулIэныгъэхэм, журналистикэм хуищIа хэлъхьэныгъэхэм, жылагъуэ лэжьакIуэ емызэшу адыгэ лъэпкъымрэ къыщалъхуа и хэкумрэ хуилэжь Iуэху щхьэпэхэм теухуа хъыбар кIэщIхэмрэ сурэтхэмрэ.
Гуапэу екIуэкIа зэIущIэм къыщыпсэлъащ Мухьэмэд фIыуэ къэзыцIыхухэри, лэжьыгъэм и мызакъуэу, цIыхугъэкIэ гъунэгъу зыхуэхъуахэри, и щхьэкIэ ямыцIыхуу и творчествэм щыгъуазэ нэхъыщIэхэри.
Пшыхьыр нэхъри ягъэдэхащ уэрэджыIакIуэ цIэрыIуэхэу Шумахуэ ХьэзрэIил, Шэрджэс Iэсият, нэгъуэщIхэми.
НэщIэпыджэ Замирэ.
